**ማና ኣሳፊሕካ ወይ ለፍሊፍካ ኣይርከብን፡ እንታይ ድኣ ሰሪሕካ፡ ደኺምካ፡ ሪሒጽካ እዩ ዝሕፈስ።**

ወዲ ሰብ ኩቡር ፍጥረትዩ ከብሎ ዝኽእል ነገር እንተሎ ብነብሱ ዝሓድር ካብ ካልእ ዘይጽበ ምስ ዝኸውን ጥራሕዩ። ርሰ ምርኮሳ ቀንድን ኣገዳስን ምስ ሂወቱ ዝተኣሳሰረ ነጻ ከይተሰከፈ ከንብሮ ዝኽእል ኣምርዩ። ‘’ብነብሱ ዝሓድር ዕዳ የብሉን ከም ዝበሃል’’ ነፍስኻ ምኽኣል ሓደ ናይ ሕልናን መንፈስን ቅሳነት ኣሕዲሩ ዕግበት ዝፈጥረልካ ሕጉስ ሰብ ኮንካ ክትነብር የኽእል። ኩሉ ሰብ ሰሪሑ ሓሪሱ ጓስዩ ወዘተ---ዝነብር ርእሰ ተኣማንነት ዘለዎ ኩቡርን ሕፉርን ማለትዩ። እዚ ብውልቀ ክርኤ እከሎ፡ ብሃገር ደረጃኸ እንታይ ይመስል ናብ ዝብል ሕቶ ይወስደና።

ኣብ ዓለም ክሳብ ሕጂ **19**5 ሃገራት ካብኤን 193 ኣባላት ሕቡራት መንግስታት፡ **2** ድማ ዘይኣባላት (Vatican & Palestine) ከም ተዓዘብቲ ኣለዋ። ካብዚኤን ብዙሓት ሃገራት ነብሰ ሙርኮሳ ዝብል ኣቛም ኣብ ሕገ መንግስተን ዘስፈራ ኣለዋ። ዳርጋ ኩለን ንምባልውን ይከኣል ይኸውን። ግን ብተግባር ዝምርሓሩ ኣቑዋም መስፍንነት ወይ ሙግዚነት ካብኡ ሓሊፉ ሃጸይነት እዩ። ኣዝየን ውሑዳ ሃገራት ኣቛመንን ተግባረንን ኣወሃሂደን ህዝበን ኣብ ሃገሩ ኮሪዑ ብዘይ ናይ ግዳም ጸቕጥን ረማሲ ትኳቦን ክነብር ዝሰርሓ ኣለዋ፡፡

ሃገርና ኤርትራ ሓንቲ ካብተን ውሑዳ ሃገራት ኣብ ርእሰ ምርኮሳ ኣሚና እትሰርሕን ህዝባ ወዲባ እተንቅሕን ኣፍሪቃዊት ሃገርያ። መርገጽ ኤርትራ ነተን ሃገራት ብነብሰን ከይሓድራ ዝርምሳ ሓያን ጸረ ረብሕኤን ስለ ዝኾነ ጸረ ኤርትራ ደው ክብላ ባህርያተን እዩ። ኤርትራ ንእተካይዶ ተሳትፎ ሓፋሽ ኣብ ምህናጽ ሃገር ቅኑዕ ምዃኑ እናኣመና፡ ጸረ ረብሕኤን ንምዝመዛ ዕድል ዘይህብ ስለ ዝኾነ፡ ባርነት ኢለን ክሰምይኦ ዘገርም ኣይኮነን። መንግስቲ ኤርትራ ግን ብተግባራተን ከይተሃመለን ከይተዳህለን ከምቲ ኣብእዋን ብረታዊ ቃልሲ ብቱኽረትን ስኒ ምንካስን ንኹሉ ተጻብኦታት ዝመከተ ሕጆውን እቲ መድረ ኣብዚ ነካይዶ ዘሎና ወፍሪ ህንጸት ሃገር ንዑኡዩ ዝጠልብ ዘሎ። ሃገርና ክንዲ ዝሃነጽናን ካብ ጸላእታ ስለ ዝተኻላኸልናን ባረዩ እንተተባሃልና ኩርዓት ድኣንበር ምዝመዛ ክስምዓና ኣይግባእን። ሃገርና ናይ ኩልና ኤርትራውያን **ኣደ** እያ። ኣዲኡ ክትድፈርን ከትርመስን መን ኣሎ ስቕ ኢሉ ዝርኢ**?** እንቛዕ ለመንቲ ተጸበይቲ ቱኳቦ ኣይተበሃልና ከምዞም መራሕቲ ጃንዳ ለሚኖም ንጅቡኦም።

እቲ ናይ ቀደም ንቐዳሞት ገዲፍና ኣብ ዘርከብናሉ እዋን ኣብ ኤርትራ ምእንተ ማርያም ኢሉ/ላ ዝልምን ትልምን ኤርትርውያን ሪኢናን ሰሚዕናን ኣይንፈልጥን። ኣብ ኤርትራ ግን ለማኖ ኣይነበሩን ማለት ኣይኮነንን። ምስ መግዛእቲ ኢትዮጵያ ምምጽኡ ዶብ ጢሒሶም ኣብ ኩለን ከተማታት ኤርትራ ብፍላይ ኣብተን ዓበይቲ ከም ፍልሖዮም ሓሰኽሰኽ ኢሎም። ብኡ መልክዕ’ውን ከተማታት ኤርትራ ጽርየትን ኣብ ሓደጋ ዝተቓላዓሉ እዋን ኔይሩዩ። ህዝቢ ኤርትራ ካብቲ ጽቡቕ ባህሉ ተበጊሱ ነዞም ኣብ ሜረቶም ብኽብረት ነብሶም ክኢሎም ከይነብሩ ግዳይ ልመና ዝገበሮም መግዛእቲ ነገስታት ኢጥዮጵያ ብሰብኣዊ ርህራሄ ክዕንግሎምን ክተሓባበሮም ላዕልን ታሕትን እዩ ኢሉ። ኽሳብ ወያኔ ሕብሪ ዓይኒ ኤርትራውያን ዝጸልኣሉ ግዜ ብኽብረት ማዕረ ኤርትራውያን መሰል ተዋሂቡዎም ይነብሩ ኔሮም። ሰሪሕካ ነብስኻ ምኽኣል ባህሊውን ተማሂሮም። ድሕሪ ደርጊ ምምጽኡ ከም ቅጫ ተገምጢሎም ኣብ ልዕሊ እቲ ንኽነብሩ ዕድል ዝሃቦም ህዝቢ ኤርትራ ዘውረዱዎ ግፍዒ ንታሪኽ ንገድፎ፡

እዚ እንታዩ ዘርእየና ኤርትራውያን ብተፈጥሮና ሰብ ኒሕ ሰብ ሓቦ ሰብ ብነብሰይ ክሓድርየ ባሃልቲ ምንባርና ዘረድእዩ። ሰውራ ኤርትራውን ካብዚ ሕብረተሰብ ዝወጸ ስለ ዝኾነ መተከል ርእሰ ምርኮሳ ገና ኣብ ሰብዓታት ዕሸል ከሎ ዘተኣታተዎ። ኣብ ስርናይ ክርዳድ ከምዘይሰኣን ኣብ ሕብረተሰብናውን በብእዋኑ ከረድድ ኣይነበሩን ማለት ኣይኮነን። እዞም ናይ ሎም ክርዳዳት ግን ናይ ክርዳድ ክርዳድ እዮም። ካብ ለመንቲ ዝልሙኑ፡ ብዑሱባት ዝዕሰቡ፡ ንፍልጠቶም ዘራኽሱ፡ ውርዝነት ዘይብሎም፡ ንነብሶም ንውርደት ዝዕድሙ፡ ምእንቲ ከብዶም ንሹዱሽተ (6) ሚልዮን ህዝቢ ኤርትራ ክእገድ ምስ ጸላእትና ኮይኖም ዝኸሱ ርኢና። ምስቶም ዝተዓንቀፉ ኣይተዓንቀፍናን። ምስቶም ዝተጠራጠሩ ኣይተጠራጠርናን። ምስቶም ዝተዓስቡ ኣይተዓሰብናን። ምስቶም ዝተደናገሩ ኣይተደናገርናን። ምስቶም ዘስቀጡውን ኣየስቀጥናን። ብኾፍና ማና ስለ ዘይተጸበና፡ ለይትን ማዓልትን ስለ ዝሰራሕና፡ ተግባሪዊ ውጺኢት ኣብ ቅድሚ ዓለም ስለ ዘመስከርና፡ ጽላሎት ዓመጽቲ እናተቀንጠጠ፡ ብርሃና እናደመቐ ዝበጽሓሉ ህሞት ኣሎና።

ሰማእታትና ክዝከሩ ይንበሩ ዓወት ንሓፋስ ገብረንጉስ መስመር 5/14/2018.